‘ทหารไทย’ชี้5พืช ฟื้นกำลังซื้อชนบท
ทหารไทยชี้พืชเกษตร 5 ชนิด เติมเงินเกษตรกรถึง 5.5 หมื่นล้าน ช่วยฟื้นกำลังซื้อภูมิภาค
18 ก.พ. 2560

ทหารไทยชี้พืชเกษตร 5 ชนิด เติมเงินเกษตรกรถึง 5.5 หมื่นล้าน ช่วยฟื้นกำลังซื้อภูมิภาค
ศูนย์วิเคราะห์เศรษฐกิจ ธนาคารทหารไทย หรือทีเอ็มบี ประเมินมูลค่าพืชเศรษฐกิจสำคัญ 5 อันดับแรก คือ ข้าว ยางพารา อ้อยโรงงาน มันสำปะหลัง และปาล์มน้ำมัน พบว่าปี 2560 มีมูลค่ารวมกว่า 7.1 แสนล้านบาท เพิ่มขึ้นจากปีก่อน 5.5 หมื่นล้านบาท โดยเพิ่มขึ้นจากยางพาราและอ้อยที่ราคาสูงขึ้น เนื่องจากความต้องการและราคาตลาดโลกที่สูงขึ้น
สำหรับยางแผ่นดิบคาดว่าราคาเฉลี่ยจะอยู่ที่ 60 บาท/กิโลกรัม เพิ่มขึ้น 24% ทำให้มูลค่าเพิ่ม 3.5 หมื่นล้านบาท ส่วนอ้อยได้ผลบวกจากราคาน้ำตาลในตลาดโลกที่สูงขึ้นทำให้ราคารับซื้ออ้อยเพิ่มขึ้น 30% สร้างมูลค่าเพิ่มให้ชาวไร่อ้อยเกือบ 3 หมื่นล้านบาท ส่วนข้าวคาดว่าราคาจะอ่อนตัวเล็กน้อย แต่ผลผลิตที่เพิ่มขึ้น ทำให้มูลค่าข้าวเพิ่มขึ้น 1,000 ล้านบาท มันสำปะหลังราคาชะลอต่อเนื่องประมาณ 18% มูลค่าขายคาดว่าจะลดลง 1.2 หมื่นล้านบาท
ทั้งนี้ เม็ดเงินจากมูลค่าผลผลิตที่สูงขึ้น ทำให้เกษตรกรมีกำลังซื้อสูงขึ้นโดยอัตโนมัติ โดยภาคใต้เป็นพื้นที่ปลูกยางพาราที่สำคัญของประเทศจะมีกำลังซื้อเพิ่มขึ้นชัดเจน และยังได้ผลบวกจากราคาปาล์มน้ำมันที่สูงขึ้น เป็นแรงหนุนเศรษฐกิจในพื้นที่อีกด้วย